alexandrainst/scandi-wiki huggingface dataset:
Ekstraher, transformer og last

Ekstraher, transformer og last (ETL) eller uttrekk, transformasjon, innlasting (UTI) er betegnelsen for en type IT-verktøy som henter store datamengder fra eksterne kilder, bearbeider dem og laster dem inn i et eller flere lokale målsystemer.

Begrepet og verktøyet oppsto som et behov i forbindelse med implementasjon og vedlikehold av datavarehusløsninger. I slike løsninger laster man normalt på daglig, ukentlig eller månedlig basis, store datamengder fra operasjonelle systemer til et forretningsinnsikts-system. Kompleksiteten i disse systemene pleier å være relativt stor og behovet for en type system som forvalter lastejobber på en oversiktlig måte vokste frem.

De fleste leverandører av ETL-verktøy tilbyr et grensesnitt med grafisk visualisering av stegene i prosessen. Forskjellige typer operasjoner eller kilder/mål representeres med symboler som viser hva det er. For eksempel en databasetabell. Mellom operasjoner og kilde/målobjekter går det piler som illustrerer dataflyten. 

Denne måten å representere dataflyt og datamanipulasjon på er effektiv for å kunne spore data tilbake til kilden med full behandlingshistorikk. I tillegg eksponeres forretningslogikken som brukes mye mer effektivt enn for eksempel med SQL kode. 

Hovedprinsippet er at man gjør uttrekk (ekstraherer) data fra kilder, deretter transformerer disse dataene slik at de passer til målet, og til slutt laster de transformerte dataene inn i en måltabell eller fil.

De enkelte transformeringene, som gjøres i transform delen, faller som regel inn under noen relativt få standardoperasjoner. Disse styrer dataflyt og datamanipulasjon:
Formel
Aggregering
Oppslag
Join
Splitt
I/O-funksjoner

ETL vs. ELT  
En variant som også leveres er ekstraher, last og transformer (ELT), hvor rekkefølgen av de to siste operasjonene er byttet om. I praksis er dette en løsning hvor filosofien er å bruke måldatabasens funksjonalitet for å gjøre operasjonene.

Andre utviklinger 
Etterhvert som disse verktøyene har utviklet seg og fått utbredelse, også utover datavarehus området,har leverandørene av disse verktøyene begynt å endre betegnelse på dem. Det er nå vanlig å bruke andre betegnelser som bedre reflekterer det mer omfattende anvendelsesområdet. Det vil si innen dataintegrasjon generelt, grunndataforvaltning, kunderelasjonshåndtering og dataforvaltning -oppgaver.
Informatica har omdøpt sin suite fra Powermart til PowerCenter, mens IBM har omdøpt sitt verktøy fra DataStage til Information Server.

Mens førstegenerasjons-ETL var mer eller mindre ensidig opptatt av det grafiske brukergrensesnittet, har andregenerasjonsproduktene løst problemer med datakvalitet, metadatahåndtering, skalerbarhet (i forhold til datavolum), dataprofilering og så videre.

En viktig ny tenking i forhold til ETL er at man mer og mer åpner for sanntidsoppdateringer, via tjenesteorientert arkitektur (SOA), av mindre datamengder. Dette i motsetning til den tradisjonelle batch-orienterte lasten som kjennetegnet førstegenerasjons ETL.

Se også 
 Landingssone

Referanser 

Forretningsinnsikt
Dataintegrasjon
ETL-verktøy
Forretningsinnsikt

Forretningsinnsikt, også kjent under det engelske navnet «business intelligence» (BI) eller direkte oversettelser som virksomhetsetterretning eller forretningsintelligens, er et felt innen informasjonsteknologi som gir beslutningsstøtte på bakgrunn av data, og brukes ofte til å fremskaffe mer eller mindre virksomhetskritisk informasjon ved å trekke ut riktige data fra store datamengder. Hovedsakelig er det snakk om rapporteringssystemer, og ofte bruker man datavarehusløsninger for å innhente og strukturere (f.eks. med ETL og ELT-verktøy) og formidle viktige data (via brukergrensesnitt) slik at man kan ta bedre beslutninger.

Arkitektur 
Det finnes mange avarter og spesialverktøy for å hente ut og videreforedle data til nyttig informasjon. Dette spenner fra regneark til avanserte statistikk og prognoseverktøy.

Typer rapporter 
Man skiller ofte mellom faste rapporter og analyserapporter. Førstnevnte brukes for myndighetsrapportering og til faste avstemninger internt i organisasjonen. Sistnevnte brukes gjerne for å undersøke ad hoc-behov eller avanserte analyser, som for eksempel kan brukes til å avdekke konkurransefortrinn, muligheter i markedet, etc.

Se også 
 Database
 Forretningsanalyse
 Forretningsstøtte
 Maskinlæring
 Kunstig intelligens
 Stordata
 Virksomhetsstyring

Referanser 

Forretningsinnsikt
Robert Merton

Robert Merton er navnet til flere personer:

 Robert C. Merton (født 1944), amerikansk økonom
 Robert K. Merton (1910–2003), amerikansk sosiolog
Valivan

«Valivan»,  eller «Skippar og møy», er en folkevise av den typen vi kaller ballade. I TSB-katalogen er den typologisert som TSB D 426.

Handling
Stolt Margit svarer alle friere nei. Valivan tar på seg kvinneklær og får henne med seg ned til skipet sitt. Mens hun fremdeles tror at han er en kvinne, forteller hun ham at hun er forelsket i Valivan. Han drikker han henne full, hun sovner og han seiler av sted med henne. Da hun våkner, sier hun at han må føre henne tilbake til barna hennes, men han svarer at han vet hun ikke har barn. Hun vil kaste seg på sjøen, men da avslører han at han er Valivan som hun elsker.

Utbredelse
Visa har vært utbredt i Telemark og Agder, men finnes også utenfor dette området. Catharinus Elling har skrevet opp tre melodier fra Sunnmøre, Vrådal og Vestfjorddalen i Telemark. Ole Mørk Sandvik har skrevet opp melodier fra Bykle og Solør.
Visa finnes også i Danmark, Sverige og på Færøyene, men bare i muntlig tradisjon, ikke i adelshåndskriftene fra eldre tid (DgF 241, SMB 191 og CCF 144).

I DgF IV s. 461 refererer Svend Grundtvig til en katalonsk variant «El marinero»:

Ved Havets Bred sidder den væne Mø og syr fagre Blommer paa en Dug. Da hun er halvtfærdig, fattes hun Silke. Et Skib lægger til Land, og hun siger: Sømand, gode Sømand! Du bringer vel Silke. – hvilken Farve vil du have: hvid eller rød? – Rød Silke vil hun have, den er skjønnest, og Dugen skal Dronningen have. – Saa kom ned i mit Skib og vælg hvad du vil. – Næppe er hun kommen ombord, før Skibet letter, medens Møen, lyttende til Sømandens Sang, falder i en dyb Slummer. Da hun vaagner er hun langt ude paa Havet. – Sømand, gode Sømand, før mig Hjem igjen! Havet gjør mig syg. – Nej, siger han, nu skal du være min. Da klager Møen: Tre Søstre ere vi, og jeg den skjønneste af dem; den ene er Grevinde, den anden Hertuginde, og jeg Stakkel skal være en Skippers Viv! Den ere er klædt i Silke, den anden i Guld, og jeg arme skal klæde mig i Vadmel! Da svarer Skipperen: Ikke i Vadmel, men i Skarlagen rød skal du klædes, og en Dronning skal du være; thi jeg er Kongens Søn  og Arving af Engelland og i syv Aar har jeg rejst Verden om, for at opsøge dig.

At dette ikke blot er en Tilfældighed, men at vi her ved Middelhavets Kyst finde den selvsamme Vise som i Norden, det holder jeg for afgjort.

Innspillinger
Ragnhild Furholt sang den på Norske Ballader: 30 ballader – 0m drap og elskov, skjemt og lengsel blant riddere, jomfruer, kjemper og dyr. Grappa 2009, HCD 7239, ISBN7033662072392.

Norske folkeviser
Jos van de Braak

Jos van de Braak (Thorn, født 1958) er en nederlandsk dirigent, musikkviter og klarinettist.

van de Braak begynte på den lokale musikkskolen, og 11 år gammel ble han klarinettist ved  Harmonieorkest "St. Michaël" i Thorn og her utviklet han seg videre til solo-klarinettist. Han var en av grunnleggerne av et juniorkorps innen St. Michaël.

Etter videregående skole studerte han direksjon av janitsjar- og fanfarekorps  under Gerrit Fokkema ved konservatoriet i Utrecht, og i 1982 bestod han praksiseksamenen. Under eksamenskonserten dirgerte han Harmonieorkest "St. Michaël" fra Thorn blant annet under uroppførelsen av komponisten/dirigenten Hardy Mertens' verk 835 CMS. Mertens hadde skrevet dette verket for denne konserten. van de Braak studerte etter dette musikkvitenskap ved Universitetet i Utrecht, og deltok dessuten ved internasjonale kurs for dirigenter i  Kerkrade og Rotterdam. Han har arbeidet som dirigent siden 1980. 

I 1982 ble han dirigent for Woensels Muziekcorps i Eindhoven, og i 1985 vendte han tilbake til Harmonieorkest "St. Michaël" i Thorn der han ble assistent-dirigent. Fra da av arbeider han tett sammen med Heinz Friesen som han deler rollen som dirigent for Koninklijke Harmonie "Sophia's Vereeniging" i Loon op Zand med. Han har gjennomført flere velgjorte konserter med begge orkestre.

Fra 1992 til 2007 var han musikalsk leder for  harmoniorkesteret Auletes som er en del av studentforeningen Eindhovens Studenten Muziek Gezelschap Quadrivium ved det tekniske universitetet i Eindhoven.
 
I årene 1996 til 2003 dirigerte han Harmonieorkesteret "St. Cecilia" i Simpelveld, og med dette opptrådte han blant annet i konsertserien Verrassende Ontmoetingen (Overraskende møter) i Tilburg og under mini-Wereld Muziek Concours i Kerkrade i 1999. Fra 1997 til 2003 var han Muziekvereniging T.O.G. Welten i  Heerlens førstedirigent.
 
I januar 2002 ble Jos van de Braak ansatt som dirigent for det kongelige filharmoniorkesteret i Bocholtz, og fra april 2003 av dirigerer han Koninklijke Harmonie Oefening & Uitspanning i  Beek en Donk. Han dirigerer dessuten også blåserensemblet Zuiderwind blazersensemble.

Ved siden av aktiviteten som dirigent, arrangerer han også symfoniske verk for harmonieorkestre. Disse arrangementene utgis hovedsakelig på hans eget forlag.

Nederlandske dirigenter
Klarinettister
Nederlandske musikere
Good Energies

Good Energies er et nederlandsk familieied investeringsfond stiftet i 2001. Det er storinvestor i det norske solselskapet Norsun.

Good Energies investerer i fornybar energi og energi-effektiviserende teknologier for det familieide nederlandske selskapet COFRA. 

Fondet var sammen med Hafslund tidlig investor i REC, et solselskap stiftet av Alf Bjørseth. Ved børsnotering av REC satt fondet på verdier i det norske solselskapet på 15 mrd kroner. Good Energies er idag, ved siden av Norsk Hydro og Scatec, deleier av norske Norsun.

Referanser

Eksterne lenker 
 Selskapets nettside

Investeringsselskaper
Nederlandske selskaper
Selskaper etablert i 2001
Bonampak

Bonampak (yukatansk maya: Bòonam Pak' , «Malt vegg») er et mayisk arkeologisk sted i Chiapas i Mexico. Det ligger rundt 20 kilometer sør før det større stedet Yaxchilan. Bonampak har ingen enorme byggverk, men er kjent et stort antall veggmalerier. Bygningene er datert til den tidlige klassiske perioden (ca. 580–800 e.Kr.).

Arkeologiske steder i Mexico
Mayiske arkeologiske steder
Chiapas
Naturminner
Anke Baier

Anke Baier-Loef (født 22. mai 1972 i Eisenach), tysk kvinnelig skøyteløper som deltok i de olympiske vinterleker 1992 i Albertville, 1994 i Lillehammer og 1998 i Nagano.

Baier vant en olympisk sølvmedalje under vinter-OL 1994 i Lillehammer. Hun kom på andreplass på 1 000 meter skøyter bak Bonnie Blair fra USA.

OL-medaljer 
 1994  Lillehammer -  Sølv i hurtigløp på skøyter, 1 000 meter, damer  Tyskland

Personlige rekorder

Eksterne lenker 
 
 

Tyske skøyteløpere
Juniorverdensmestere i hurtigløp på skøyter – Allround
Olympiske sølvmedaljevinnere for Tyskland
Olympiske sølvmedaljevinnere i hurtigløp på skøyter
Deltakere for Tyskland under Vinter-OL 1992
Skøyteløpere under Vinter-OL 1992
Medaljevinnere under Vinter-OL 1994
Deltakere for Tyskland under Vinter-OL 1994
Skøyteløpere under Vinter-OL 1994
Deltakere for Tyskland under Vinter-OL 1998
Skøyteløpere under Vinter-OL 1998
Deltakere for Tyskland i enkeltdistanse-VM på skøyter
Personer fra Eisenach
Artikler i skøytesportprosjektet
Fødsler i 1972
Østtyske skøyteløpere
Kip Carpenter

Kip Carpenter (født 30. april 1979 i Kalamazoo), amerikansk skøyteløper som deltok i de olympiske vinterleker 2002 i Salt Lake City og 2006 i Torino.

Carpenter vant en bronsemedalje under vinter-OL 2002 i Salt Lake City. Han kom på tredjeplass på 500 meter skøyter, bak sin landsmann Casey FitzRandolph og Hiroyasu Shimizu fra Japan.

Personlige rekorder

OL-medaljer 
 2002  Salt Lake City -  Bronse i hurtigløp på skøyter, 500 meter,  USA

Eksterne lenker 
 

Skøyteløpere fra USA
Olympiske bronsemedaljevinnere for USA
Olympiske bronsemedaljevinnere i hurtigløp på skøyter
Medaljevinnere under Vinter-OL 2002
Deltakere for USA under Vinter-OL 2002
Skøyteløpere under Vinter-OL 2002
Deltakere for USA under Vinter-OL 2006
Skøyteløpere under Vinter-OL 2006
Deltakere for USA i enkeltdistanse-VM på skøyter
Personer fra Kalamazoo
Artikler i skøytesportprosjektet
Fødsler i 1979
Jens Boden

Jens Boden (født 29. august 1978 i Dresden) er en tysk skøyteløper som deltok i De olympiske vinterleker i 2002 i Salt Lake City og 2006 i Torino.

Boden vant en olympisk bronsemedalje under vinter-OL 2002 i Salt Lake City. Han kom på tredjeplass på 5 000 meter skøyter, bak Jochem Uytdehaage fra Nederland og amerikanske Derek Parra.

OL-medaljer 
 2002  Salt Lake City -  Bronse i hurtigløp på skøyter, 5 000 meter, menn  Tyskland

Personlige rekorder

Eksterne lenker 
 

Tyske skøyteløpere
Olympiske bronsemedaljevinnere for Tyskland
Olympiske bronsemedaljevinnere i hurtigløp på skøyter
Medaljevinnere under Vinter-OL 2002
Deltakere for Tyskland under Vinter-OL 2002
Skøyteløpere under Vinter-OL 2002
Deltakere for Tyskland under Vinter-OL 2006
Skøyteløpere under Vinter-OL 2006
Deltakere for Tyskland i enkeltdistanse-VM på skøyter
Personer fra Dresden
Artikler i skøytesportprosjektet
Fødsler i 1978
Nevervika

Nevervika er et sted på østsiden av Tysfjorden i Tysfjord kommune i Nordland. Stedet har veiforbindelse via kommunal vei til fylkesvei 683 og hurtigbåtforbindelse til blant annet Drag og Kjøpsvik.

Bosetninger i Hamarøy
Strandlinje

Strandlinje er skjæringslinjer mellom land og en vannflate i havet eller i innsjøer. På grunn av bølgeslagenes erosjon (abrasjon), i kaldt klima også frostsprengning og iserosjon, kan det dannes innhakk i landoverflaten som markerer strandlinjer. Hvis havet stiger eller synker i forhold til landoverflaten, kan disse innhakkene bevares som merker etter tidligere havnivå.

Norge
Strandflaten langs norskekysten er dannet som erosjon i strandlinjenivå gjennom kvartærtiden, og varierer fra åser 50 moh. til 50 meter under dagens havnivå. 

Strandlinjene har betydning også for studiet av den eldste bosetningshistorien i Norge, da nærhet til sjøen ofte har vært en lokaliseringsfaktor for bosetning i Kystnorge. Anders Nummedal ble en pioner innenfor norsk steinalderarkeologi, da han med sitt utgangspunkt som geolog studerte strandlinjer. Nummedal var spesielt interessert i kvartærgeologien i Finnmark, og ved studier av strandlinjene der i årene 1925-32, kom han over seks boplasser tilhørende komsakulturen fra eldre steinalder i Norge.

Referanser 

Geologi
Naturgeografi
Dobbeltmoral

Dobbeltmoral er et begrep som brukes om det å ha to sett av moralske (i motsetning til juridiske eller religiøse) normer, verdier og holdninger i parallelle forhold, situasjoner eller problemstillinger; et sett som forutsettes eller kreves praktisert av andre individer eller grupper og ett annet som man praktiserer selv eller aksepterer at en gruppe man selv tilhører eller sympatiserer med kan praktisere.

Hykleri, det å forfekte moralske regler uten å leve etter dem er en form for dobbeltmoral. Asketer, som selv lever etter strenge regler, men ikke bryr seg om hva andre gjør, driver også en form for dobbeltmoral.. Dobbeltmoral forutsetter et likhetsprinsipp der alle mennesker er like og er underlagt de samme normene og lovene.

Dobbeltmoral stiller forskjellige individer overfor forskjellige krav og dømmer utfra ulike moralstandarder. Å ha forskjellige normer og regler basert på favorisering, klassetilhørighet, rang, etnisitet, kjønn, religion, seksuell legning, rase eller andre mulige skille- eller grupperingstegn, vil ut fra liberale rettferdighetsprinsipper anses som dobbeltmoral, eventuelt som umoral.

Psykologi og kultur
Dobbeltmoral er også en psykologisk mekanisme som brukes til å rettferdiggjøre egne valg eller for å leve med etiske dilemmaer. Folk flest reagerer negativt mot et illojalt medlem innen sin egen gruppe, og positivt til tilsvarende illojalitet hos et medlem i en konkurrerende gruppe. Enkelte hevder at alle mennesker er dobbeltmoralske og at det ikke kan unngås.

Opphav
Selv om begrepet er av nyere dato, har konseptet vært kjent i noen tusen år. I jødisk tradisjon finnes en konkret referanse som også kan tolkes billedlig i Femte Mosebok, 25- 13-15:
13 Du skal ikke ha to slags vektlodd i pungen din, tunge og lette. 
14 Du skal ikke ha to efamål i huset ditt, et stort og et lite. 
15 Du skal ha riktige vektlodd og et riktig efamål. Da skal du leve lenge i det landet Herren din Gud gir deg.

Den moderne, hebraiske termen for dobbeltmoral er avledet av dette bibelstedet – "Eifa Ve'Eifa" (איפה ואיפה) (bokstavelig, "to forskjellige mål").

Se også
 Moral, norm
 Hykleri

Referanser

Etiske konsepter
Kåre Olav Berg

Se pekerside for flere personer med navnet Kåre Berg.
Kåre Olav Berg (født 9. april 1944 i Dalsbygda i Hedmark, død 24. februar 2007 samme sted) var en norsk kombinertløper som representerte IL Nansen.

Han deltok i OL i Grenoble i 1968 og i Sapporo i 1972, og ble henholdsvis nummer 28 og nummer 8. Han vant blant annet kombinert i Svenska Skidspelen i 1969 og Lahtisspelen i 1970. Han tok NM-gull i 1969, 1970, 1971 og 1972, og bronsemedalje i 1968. Han mottok kongepokalen i 1970 og 1971.

I tillegg til karrieren som kombinertløper, var han også keeper på IL Nansens fotballag.

Referanser

Kilder 
 Orklahopp: NM ski nordiske grener
 Svenska Skidspelen: Pristagare i Svenska Skidspelen 
 Dalsbygda.no

Eksterne lenker 
 

Norske kombinertløpere
Norgesmestere i kombinert
Deltakere for Norge under Vinter-OL 1968
Kombinertløpere under Vinter-OL 1968
Deltakere for Norge under Vinter-OL 1972
Kombinertløpere under Vinter-OL 1972
Kongepokalvinnere i skiidrett
Personer fra Os kommune i Hedmark
Just Say Ozzy

Just Say Ozzy er et heavy metal-konsertalbum og Ozzy Osbournes tredje som soloartist.

Albumet ble utgitt 17. mars 1990, og igjen 22. august 1995. Det solgte til gullplate  21. juli 1993

Sporliste 
 «Miracle Man» – 4:01
 «Bloodbath in Paradise» – 5:00
 «Shot in the Dark» – 5:33
 «Tattooed Dancer» – 3:47
 «Sweet Leaf» – 3:22
 «War Pigs» – 8:24

Personell
Ozzy Osbourne – vokal
Zakk Wylde – gitar
Geezer Butler – bassgitar
Randy Castillo – slagverk
John Sinclair – keyboard

Eksterne lenker   
 

Konsertalbum fra 1990
Ozzy Osbourne-album
Joakim Kjørsvik

Joakim Kjørsvik (født 9. mai 1978 i Oslo) er en norsk forfatter. Han bor og virker i Oslo. 

Han debuterte med novellesamlingen Åpenbart ingen nabo i 2007 på Damm forlag, til strålende kritikker. 
I 2012 kom antologien Gruppe 12, hvor Kjørsvik hadde novellen «Dom Perignon». I 2013 kom romanen I fjor var en lang natt som ble utgitt på Kolon forlag, en mørk roman om underverden og undergang i Oslo. En røverhistorie med mørk humor. I 2017 ga han ut boka Folk jeg husker, en samling korte fortellinger. Han var medforfatter av boken Alt fra hulken i 2018.  

I 2019 kom hans første diktsamling Min døde hund. En samling dikt om hans hund han kjøpte på et marked i Casablanca, men som døde noen år etter hjemme i Oslo. Den fikk meget god mottakelse.

Bibliografi 
 Åpenbart ingen nabo, noveller, Damm (2007)
 I fjor var en lang natt, roman, Kolon (2013)
Folk jeg husker, noveller, Kolon (2017)
Min døde hund, dikt, Kolon (2019)

Referanser

Kilder
Presentasjon av Joakim Kjørsvik i Forfatterkatalogen på Forfattersentrums nettsider

Eksterne lenker 
 Slående debut fra Joakim Kjørsvik hos Dagbladet
 Joakim Kjørsvik: Åpenbart ingen nabo hos Fredriksstad Blad
 Joakim Kjørsvik  hos Cappelen Damm
https://morgenbladet.no/boker/2017/12/mennesket-og-minnene
https://www.kvardagsbiblioteket.no/2018/01/23/anmeldelse-husker-joakim-kjorsvik/
https://subjekt.no/2020/02/11/min-dode-hund-passer-for-deg-som-egentlig-ikke-liker-dikt/
https://www.goodreads.com/book/show/48986281-min-d-de-hund
https://bok365.no/artikkel/sorgbok-om-en-hund-fra-casablanca/ 

Norske forfattere
August Kiuru

August Kiuru (født 12. juli 1922 i Sakkola, død 24. februar 2009) var en finsk langrennsløper som deltok i de olympiske vinterleker 1948 i St. Moritz og 1956 i Cortina d'Ampezzo.

Kiuru vant en olympisk sølvmedalje i langrenn under vinter-OL 1948 i St. Moritz. Han var med på det finske stafettlaget som kom på andreplass på 4 x 10 km bak Sverige. De andre på laget var Sauli Rytky, Teuvo Laukkanen og Lauri Silvennoinen.

Åtte år senere, under vinter-OL 1956 i Cortina d'Ampezzo vant han en ny sølvmedalje også denne gangen i stafett. Finland ble nummer to bak Sovjetunionen, de andre på det finske laget var Jorma Kortelainen, Arvo Viitanen og Veikko Hakulinen.

Kiuru ble verdensmester i langrenn 1954 i Falun på 4 x 10 km stafett.

OL-medaljer 
 1948  St. Moritz -  Sølv i langrenn, 4 x 10 km stafett, menn  Finland
 1956  Cortina -  Sølv i langrenn, 4 x 10 km stafett, menn  Finland

Referanser

Eksterne lenker 
 

Finske langrennsløpere
Verdensmestere i langrenn
Olympiske sølvmedaljevinnere for Finland
Medaljevinnere under Vinter-OL 1948
Deltakere for Finland under Vinter-OL 1948
Langrennsløpere under Vinter-OL 1948
Medaljevinnere under Vinter-OL 1956
Deltakere for Finland under Vinter-OL 1956
Langrennsløpere under Vinter-OL 1956
Personer fra Priozersk rajon
Fødsler i 1922
Dødsfall i 2009
Olympiske medaljevinnere i langrenn
Frank Kvinge

Frank Kvinge (født 1968) er en norsk gitarist, kjent fra flere utgivelser.

Etter oppveksten i Sandnes studerte han ved Guitar Institute of Technology i Los Angeles 1987.
I tiden 1989-2001 var han en del av Chicagos blues- og jazzmiljø, tidvis med eget band. Siden 2002 har han bodd i Norge og i Drøbak utenfor Oslo. I 2012 startet han opp en akustisk minifestival kalt Gitarer ved fjorden som holdes på sommerhalvåret. Han har tidligere jobbet med den nylig avdøde Jan Erik Kongshaug.

Utgivelser 
 Brasilian style (2001)
 Gaucho Batuta (Batuta Records) (2012)
 Small stories (Ponca Jazz Records, 2006).  Med Erlend Skomsvoll piano, Kenneth Ekornes trommer, Jan Erik Kongshaug bass og Sven Nyhus fiolin
 Grieg, solo guitar (Ponca, 2007)
 Sologuitar – Arctic skyway (Losen Records 103-2, 2011)

Referanser

Eksterne lenker 
 

Norske gitarister
Personer fra Sandnes kommune
Emilie Voe Nereng

Emilie Voe Nereng (født Emilie Marie Nereng 3. november 1995) er en norsk mat-influenser og tidligere blogger fra Hønefoss. Etter at hun begynte å blogge i mars 2009, ble hennes blogg Norges mest leste i 2009/2010, med 3,5 millioner treff i oktober 2009.

Nereng tok en bachelorgrad i ernæring ved Høyskolen Kristiania våren 2019.

Biografi 
Nereng har jobbet som modell, og har hatt oppdrag for ungdomsbladet Topp og jentebladet Julia, samt OnePiece. Nereng foreleste i januar 2010 om sosiale medier på Høgskolen i Lillehammer. Hun var med sine 14 år tidenes yngste foreleser på høyskolen i Lillehammer. I juni 2010 sang hun foran  tilskuere under VG-lista-showet på Rådhusplassen. Den 2. januar 2011 kunngjorde hun at hun la ned bloggen sin fordi hun var utslitt. I april 2011 startet hun imidlertid å skrive blogginnlegg på en ny plattform.

I oktober 2011 var hun æresgjest og stod for den formelle åpningen av Telenors nye mobilnett i Norge – som vikar for daværende kommunalminister Liv Signe Navarsete.

Hun sluttet som blogger i april 2017. Senere etablerte hun seg som mat-influenser, med fast spalte i motebladet Elle. Hun startet også sin egen podkast om kosthold og ernæring.

Hun ble kåret til «Folkets favoritt» i Vixen Blog Awards 2012, og til «Årets mat-influenser» i samme kåring i 2021.

TV 
Nereng medvirket i den første sesongen av reality-serien Bloggerne, og var også med i sesong 6 av 71° nord – Norges tøffeste kjendis TV Norge, og sesong 15 av Skal vi danse på TV 2.

Hun kom til finalen og tok en andreplass i sesong 3 av TV 2s realitykonkurranse Kompani Lauritzen, som ble spilt inn høsten 2021 og hadde premiere våren 2022.

Utgivelser  
 2020 Sunt og digg (koke- og livsstilsbok) Frisk forlag ISBN 9788293428923

Referanser

Eksterne lenker 
 
 
 

Norske bloggere
Personer fra Ringerike kommune
Skal vi danse-deltakere
Alumni fra Høyskolen Kristiania